TÉMA
Každý deň balíme do tašiek našich detí zošity, knižky, perá, vodu a desiatu, cvičky, mobil, pár drobných… veci, ktoré považujeme za podstatné, aby sme my boli spokojní a spokojné, že deti majú všetko, čo budú potrebovať. Na každý deň. Veci bežné, nutné a súčasne dôležité. Neskôr, keď sú deti staršie, už sa balia samé, podľa toho, čo sme ich naučili. Čo sme im, my dospelí a dospelé, pripravovali a kládli do detských tašiek. A nasledujúce roky, vlastne celý život, si tento darovaný náklad budú niesť so sebou a budú žiť s tým, čo im bolo naložené na cestu. Nemali by sme do ich tašiek pribaliť vstupenku do divadla? Do múzea? Galérie? Abonentku do filharmónie? Nemali by dostať príležitosť vidieť, keď zatvoria oči? Odčítať čo je medzi riadkami? Nemali by do svojej tašky dostať otvárač na otázky? Radosť z hry? Chuť na experiment? Odvahu myslieť, meniť… poznať a pochopiť? Vzdelávanie divadlom je hlavnou témou festivalu. Domnievame sa, že divadlo, umenie a tvorivosť, sú potrebné pre náš každodenný život.